ຫວຽດນາມຈັບນັກເຄື່ອນໄຫວ ທະນາຍຄວາມ
ຕຳຫລວດຫວຽດນາມຈັບກຸມ ນັກເຄື່ອນໄຫວ ທະນາຍຄວາມຄົນນຶ່ງ ໃນຂໍ້ຫາໂຄສະາຊວນເຊື່ອ ຕໍ່ຕ້ານລັດ.
ຕຳຫລວດຫວຽດນາມໄດ້ຈັບກຸມນັກເຄື່ອນໄຫວທີ່ເປັນທະນາຍຄວາມຄົນນຶ່ງ ແລະກ່າວຫາ ຜູ້ກ່ຽວວ່າ ທໍາການໂຄສະນາຊວນເຊື່ອຕໍ່ຕ້ານລັດ ເຈົ້າໜ້າທີ່ໄດ້ຈັບກຸມທ່ານ Cu Huy Ha Vu ໃນວັນສຸກຜ່ານມາ ຊຶ່ງໂທລະພາບແຫ່ງລັດເວົ້າວ່າ ພວກເຈົ້າໜ້າທີ່ສືບສວນໄດ້ ພົບເຫັນເອກະສານຕໍ່ຕ້ານລັດຫລາຍຢ່າງ ຢູ່ໃນເຄື່ອງຄອມພີວເຕີໜ້າຕັກຂອງທ່ານ ແລະ ວ່າ ຜູ້ກ່ຽວໄດ້ສົ່ງເສີມລະບອບການປົກຄອງ ທີ່ມີຫລາຍພັກການເມືອງ ທ່ານ Vu ໄດ້ສ້າງຄວາມບໍ່ພໍໃຈໃຫ້ລັດຖະບານ ໂດຍທໍາການຟ້ອງຮ້ອງນາຍົກລັດຖະມົນຕີ Nguyen Tan Dung(Zung) ກ່ຽວກັບໂຄງການຂຸດແຮ່ທາດອະລູມິນຽມ ຂອງຈີນໃນເຂດ ພູເຂົາທາງພາກກາງຂອງຫວຽດນາມ ຊຶ່ງພວກເຈົ້າໜ້າທີ່ສານໄດ້ຍົກເລີກຄະດີຮ້ອ ຟ້ອງນັ້ນ ໂດຍກ່າວວ່າ ສານບໍ່ມີສິດດໍາເນີນຄະດີນາຍົກລັດຖະມົນຕີ ໃນເດືອນແລ້ວນີ້ ທ່ານ Vu ໄດ້ ຍື່ນຟ້ອງຮ້ອງນາຍົກລັດຖະມົນຕີອີກ ກ່ຽວກັບການອອກຂໍ້ດໍາລັດສະບັບນຶ່ງ ທີ່ຫ້າມພວກກຸ່ມ ຕ່າງໆບໍ່ໃຫ້ທໍາ ການຮ້ອງຮຽນຕໍ່ລັດຖະບານ ການຕັ້ງຂໍ້ຫາຖາຍໂຄສະນາຊວນເຊື່ອ ແມ່ນມີຂຶ້ນເປັນປະຈໍາ ຕໍ່ພວກຄັດຄ້ານລັດຖະບານໃນ ຫວຽດນາມ ຖ້າທາງສານຕັດສິນວ່າທ່ານ Vu ມີຄວາມຜິດແທ້ ທ່ານສາມາດປະເຊີນກັບການລົງໂທດຈໍາຄຸກ ເຖິງ 12 ປີໄດ້